
privind aprobarea Înţelegerii de Cooperare între
municipiul Timişoara din România şi municipiul Trujillo din Peru
La propunerea Excelenţei Sale Domnul Eliot Gaviria, Însărcinatul cu afaceri al Ambasadei Republicii Peru în România, cu prilejul vizitei sale la Timişoara în luna mai 2009, municipiul Timişoara a adresat o scrisoare de intenţie Ambasadei Republicii Peru prin care îşi exprima intenţia de a iniţia relaţii de cooperare cu un oraş cu caracteristici similare din Peru în domeniile cultural, economic, sportiv, al turismului, universitar şi al educaţiei, precum şi în alte domenii de interes pentru viitorul oraş partener.
Apoi, în luna aprilie 2010, a fost primită o scrisoare din partea Excelenţei Sale Domnul Prof. Univ. Dr. Ernesto Pinto-Bazurco Rittler, Ambasadorul Republicii Peru în România, prin care am fost informaţi de aprobarea Consiliului Municipal Trujillo cu privire la înfrăţirea cu Municipiul Timişoara, iar ulterior a fost primită o propunere de text pentru acordul de înfrăţire dintre oraşe.
Oraşul Trujillo este al treilea oraş ca număr al locuitorilor din Peru, capitală de regiune şi centrul unei importante zone metropolitane. Oraşul deţine un valoros patrimoniu arheologic şi arhitectonic-monumental, care au făcut din turism o industrie importantă a oraşului. Trujillo este supranumit „capitală culturală a Peru”, datorită numeroaselor evenimente culturale de nivel naţional şi internaţional. Trujillo este şi un important centru educaţional – al doilea din Peru ca număr al instituţiilor de învăţământ superior. De asemenea, oraşul este un important centru economic – cel mai important din nordul Peru şi al doilea oraş ca şi creştere economică din America Latină.
Încheierea Înţelegerii de Cooperare ar facilita schimburile în domeniile cultural, economic, educativ, sportiv, al turismului, asistenţei sociale, sănătăţii, mediului înconjurător şi ecologiei, planificării şi dezvoltării infrastructurii urbanistice şi tehnologice şi ar încuraja schimburile comerciale. Textul propus al Înţelegerii de Cooperare stabileşte cadrul general al relaţiilor de cooperare între cele două oraşe, în spiritul promovării bunei înţelegeri, a valorilor democraţiei şi a principiului dezvoltării durabile a celor două comunităţi.
În conformitate cu prevederile art.16 din Legea administraţiei publice locale nr. 215/2001 actualizată şi potrivit dispoziţiilor art. 41 din Legea tratatelor nr. 590/2003, Înţelegerea de Cooperare între municipiul Timişoara din România şi municipiul Trujillo din Peru a fost avizată  favorabil de către Ministerul Afacerilor Externe (Avizul nr. H2-1/2963 din 12.07.2010, înregistrat la Municipiul Timişoara sub numărul CP2010-555/15.07.2010) şi de către Ministerul Administraţiei şi Internelor (Avizul nr. 59865 din 16.07.2010, înregistrat la Municipiul Timişoara sub numărul CDD-142/16.07.2010). 

Având în vedere aspectele menţionate mai sus; 
Propunem:
Aprobarea Înţelegerii de Cooperare între municipiul Timişoara din România şi municipiul Trujillo din Peru, conform anexei la prezentul referat.

